[{"text_idx": "#000002", "text": "Rubriigi \u201cAjatu\u201d alt avaldame oma vanu artikleid, mis u\u0308lelugemist tasuvad. Allolev lugu ilmus esimest korda 21. augustil 2013. aastal."}, {"text_idx": "#000004", "text": "Eelseisvast vabadusest andis aimu 1987. aastal edumeelse kommunisti ja NLKP KK peasekreta\u0308ri Mihhail Gorbats\u030covi algatatud majandusreformide programm perestroika, mis ei viinud siiski loodetud reformitud NSVL-i ehk suvera\u0308a\u0308nsete riikide liiduni, vaid hoopis liidu lagunemiseni. Tulemus: NL-i meelsete viha ja demokraatia pooldajate o\u0303lalepatsutus, mis pa\u0308a\u0308dis Gorbats\u030covi jaoks Nobeli rahupreemia saamisega."}, {"text_idx": "#000006", "text": "Meenutuseks: 1988. aastal n-o\u0308 kodanikualgatusena su\u0308ndinud poliitilise liikumise Rahvarinne eesotsas oli Edgar Savisaar, keda \u201caegade algusest\u201d saadik on saatnud Moskva-meelsuse vari."}, {"text_idx": "#000009", "text": "Endise riigikogu liikme Trivimi Velliste so\u0303nul ei ole KGB seotus meie taasiseseisvumisega ilmselt pa\u0308ris must-valge: \u201cEi ole po\u0303hjust kahelda, et Gorbats\u030cov sai palju informatsiooni KGB kaudu. Seega jah, mingi stsenaarium kirjutati ette, kuid kui la\u0308ks asjaks, siis rahvas n-o\u0308 jooksis lavale ja su\u0308ndmused arenesid spontaanselt ning asi va\u0308ljus Kremli planeerijate meelevallast.\u201d"}, {"text_idx": "#000010", "text": "Velliste arvates vo\u0303is Rahvarindes olla inimesi, kes olid Moskva kavast teadlikud, kuid enamus eestlasi tahtis lihtsalt olla sinimustvalge lipu all ja saada rohkem vabadust. \u201cGorbats\u030cov pu\u0308u\u0308dis muuta elu No\u0303ukogude Liidus inimva\u0308a\u0308rsemaks \u2013 seal puudus algatuso\u0303igus ja toimis ja\u0308ik plaanimajandus. Isegi va\u0308ikest kohvikut ei tohtinud pidada, sest see lo\u0303hnanuks kapitalismi ja\u0308rele. Gorbats\u030covi plaani ja\u0308rgi taheti muuta NL-i paindlikumaks, kuid selge oli see, et keegi Moskvas ei unistanud No\u0303ukogude Liidu lagunemisest,\u201d arvab Velliste."}, {"text_idx": "#000012", "text": "\u201cPo\u0303himo\u0303tteliselt oli 1989. aasta alguseks selge, et tuleb teha va\u0308ga oluline valik. Kuni selle ajani oli valdav arusaam, et Eesti eraldub NSVL-ist liidu seaduste raames. Aga minu seisukoht oli see, et oleks olnud absurdne ra\u0308a\u0308kida NL-i seaduste ja\u0308rgi va\u0308ljumisest sealt, kuhu ta Eesti seaduste kohaselt ei ole kunagi kuulunudki,\u201d u\u0308tles Velliste."}, {"text_idx": "#000014", "text": "U\u0308lo Vooglaid: Me ei uskunud, et vo\u0303imu juurde pa\u0308a\u0308sevad vo\u0303hikud"}, {"text_idx": "#000015", "text": "Sotsiaalteadlane U\u0308lo Vooglaid hakkas minu ku\u0308simuse peale, kas meie taasiseseisvumise seeme vo\u0303idi panna mulda Kremlis, veidi muhelema, kuid u\u0308tles siis, et loomulikult organiseeriti puts\u030c Moskvast, kuid see oli ainult u\u0308ks su\u0308ndmus paljude jadas, mis viisid iseseisvumiseni."}, {"text_idx": "#000016", "text": "\u201cMuidugi, see protsess ei olnud niimoodi, et u\u0308hest punktist teda nihutati ja ko\u0303igil oli selge, kuidas asjad la\u0308hevad. Korraga toimis mitu tegurit ja kahtlemata oli po\u0303hiline see, et tollane sotsialism oli end po\u0303himo\u0303tteliselt ammendanud. Eestis oli su\u0308steemi kokku jooksmist prognoositud juba 6\u20137 aastat varem. Ku\u0308ll aga ei osanud me arvata, et Berliini mu\u0308u\u0308r langeb nii kiiresti ja ko\u0303ik su\u0308ndmused hakkavad aina nobedamalt arenema. Me oleks ennustanud No\u0303ukogude Liidu ta\u0308ielikku lagunemist veel viis aastat hilisemaks ajaks,\u201d u\u0308tles Vooglaid."}, {"text_idx": "#000019", "text": "Kuid ta\u0308nane vabariik ei ole selline Eesti, mida taheti: \u201cVa\u0308lja tuli oluliselt midagi muud kui see, millest unistasime ja mida ideaalis ette kujutasime. Me ei uskunud, et rahvuslik integratsioon lo\u0303peb nii kiiresti ning u\u0308lbus ja ahnus taas pead to\u0303stavad. Me ei uskunud, et ei suudeta kompetentsuse printsiipi kehtestada ei Toompeal ega kusagil mujal vo\u0303imukoridorides. Me ei uskunud, et vo\u0303imu juurde pa\u0308a\u0308sevad vo\u0303hikud!\u201d"}, {"text_idx": "#000021", "text": "\u201cOhkamiseks on po\u0303hjust palju. Aga see ta\u0308hendab, et mul ei ole u\u0308ksko\u0303ik,\u201d nendib Vooglaid lo\u0303petuseks."}, {"text_idx": "#000023", "text": "Tuntud arhitekti ja raadioajakirjaniku poole po\u0308o\u0308rdusime kohe ku\u0308simusega, mida arvab tema Eesti iseseisvumisest ja kas on vo\u0303imalik, et see oli juba varem Kremli poolt va\u0308lja ka\u0308idud idee, mida viidi ellu KGB abiga. \u201cSelle toeks ei oska mina va\u0308lja tuua u\u0308htegi fakti. Idanaabri riiklikku julgeolekut tagavad kolmeta\u0308helised organid on alati paistnud pigem silma erilise ja\u0308ikuse ja julmusega. Millest nu\u0308u\u0308d siis korraga selline demokraatlikkus ja humanism? Vastasel korral vo\u0303iks ka 1941. ja 1949. aasta ku\u0308u\u0308ditamisi vaadelda kui KGB-poolseid eriti kavalaid aktsioone, et Eesti saaks 1991. aastal vabaks,\u201d kommenteeris Fjuk. \u201cKo\u0303iki tolle aja su\u0308ndmusi tuleb vaadelda ma\u0308rksa laiemas kontekstis \u2013 vabanesid ju ko\u0303ik Varssavi pakti allutatud vasallriigid. Kas see oli to\u0303esti ko\u0303ik Kremli sepitsus? Ei saa olla. Ja kui eesma\u0308rgiks oleks olnud Balti riikidele mingi eristaatuse andmine, poleks mitte mingil juhul ka\u0308ivitatud kogu No\u0303ukogude riiki ho\u0303lmanud avalikustamise protsessi.\u201d"}, {"text_idx": "#000024", "text": "Ometigi mo\u0308o\u0308nab Fjuk, et just Kremli abiga ja ta\u0308nu puts\u030cile, millega loodeti Gorbats\u030covi kukutada, sai meie taasiseseisvumise kuupa\u0308evaks 20. august 1991. \u201cVastasel korral oleks taasiseseisvumine juhtunud kunagi hiljem. Millal \u2013 ei oska o\u0308elda. Ent u\u0308hes olen kindle: u\u0308ksko\u0303ik mida Kreml ei oleks ka mo\u0303elnud vo\u0303i teinud, eesti rahvas oli juba sedavo\u0303rd koondunud ja otsusekindel, et taasiseseisvuse va\u0308ljakuulutamine oleks ikka toimunud. Muidugi, 1991. aasta augustis juhtus see to\u0303epoolest ainult ta\u0308nu Kremli idiootidele. Vastasel korral oleks see ehk toimunud na\u0308iteks aasta-kahe vo\u0303i kolme pa\u0308rast ja pole va\u0308listatud, et mingisuguste veriste su\u0308ndmuste tulemusena. Puts\u030c meid pa\u0308a\u0308stis.\u201d"}, {"text_idx": "#000026", "text": "Fjuki arvates oli Kremlis selliseid kaasalohisejaid palju: \u201cNeil ei olnud so\u0308akust enam vana juurde tagasi po\u0308o\u0308rduda. Ja paljud muutusid selle ka\u0308igus isegi pa\u0308ris inimesteks. Inimese natuur ja tema pu\u0308rgimused on nii imelikud ja seletamatud.\u201d Fjuki so\u0303nul ei saa just seeto\u0303ttu ko\u0303ike mustaks ja valgeks lahterdada: \u201cMe ju ise na\u0308eme, et meie seas on mitmeid endisi karja\u0308a\u0308rikommuniste, kes on nu\u0308u\u0308d tublid rahvuslased, nagu na\u0308iteks meie peaminister. Olen kindel, et ta\u0308naseks pa\u0308evaks on nad ko\u0303ik lo\u0303plikult \u201ca\u0308ra po\u0308o\u0308ratud\u201d \u2013 iialgi ei la\u0308he nad enam tagasi kommunismi.\u201d"}, {"text_idx": "#000027", "text": "Fjuki hinnangul said inimesed hakata kommunismist va\u0308ljuma just ta\u0308nu Gorbats\u030covi algatatud reformidele: \u201cIsegi ko\u0303ige suuremad pa\u0308tid ihkavad vabadust. Lisagem \u2013 eks vabadusel ole siin erinevaid ilminguid. Paljude jaoks piirdub see paraku vaid majandusvabadustega. Kahjuks.\u201d"}, {"text_idx": "#000028", "text": "Ku\u0308simusele, kas Eesti on Euroopa Liidu koosseisus ka vaba, vastas Fjuk, et Eesti on niivo\u0303rd vaba, kui palju on meil o\u0303igusi ja kui palju on juhtide hulgas inimesi, kes on valmis otsuseid vastu vo\u0303tma ja Eesti o\u0303iguste eest seisma. \u201cSageli tunnen, et meil oleks o\u0303igust otsustada ma\u0308rksa rohkem, kui meie poliitikud seda julgevad vo\u0303i oma mugavustsoonist va\u0308ljumata teevad. Me vo\u0303iksime Euroopa Liidus oma ha\u0308a\u0308lt kuuldavaks teha rohkem ja sisukamalt, kui seda seni tehtud on,\u201d leiab kord vabaduse eest vo\u0303idelnud ja vabadust u\u0308le ko\u0303ige hindav eestlane."}, {"text_idx": "#000030", "text": "EKRE juht ja endine diplomaat Mart Helme on seisukohal, et eestlaste panust taasiseseisvumisse ei tasu u\u0308lehinnata ja vabaks me end ei laulnud: \u201cJah, laulev revolutsioon oli protsessi u\u0308ks osa, aga see ei olnud ma\u0308a\u0308rav osa. Su\u0308ndmused otsustati Moskvas, kus lo\u0303pliku hoobi andis vo\u0303imuvo\u0303itlus, mille tulemus oli puts\u030c. Vanameelsete kaotuse to\u0303ttu o\u0303nnestus meil kasutada momenti ja end vabaks kuulutada, just nagu tekkis moment ka 1918. aastal.\u201d"}, {"text_idx": "#000031", "text": "\u201cMa ei ole ku\u0308ll kindel, et kui laulupidude ajal oleks u\u0308ksuslased koos tankidega peale saadetud, et siis eestlased oleks sinna visalt edasi kogunenud. Pigem oleks siis inimesed kookonisse to\u0303mbunud ja kodudesse ja\u0308a\u0308nud. Aga kuna ra\u0308igeid reaktsioone ei olnud, siis ja\u0308tkati,\u201d so\u0303nas Helme ja lisas: \u201cNa\u0308ide \u2013 kui oli puts\u030ci aeg 1991. aastal ja inimesed tulid Teletorni juurde kaitsele, siis ega neid va\u0308ga palju ei olnud. Neid oli, kuna meeleolud olid mitme aasta jooksul u\u0308les keeratud, kohal olid sajad, mitte tuhanded inimesed. See minu arvates na\u0308itab, et me nii va\u0308gevat revolutsiooni ei teinud, kui seda on 20 aasta jooksul mu\u0308tologiseeritud.\u201d"}, {"text_idx": "#000035", "text": "Lo\u0303petuseks u\u0308tles ta: \u201cBaltikumi puhul olen veendunud, et on kogu aeg toimunud kokkulepped Vene ja la\u0308a\u0308ne vahel ning Venemaal on alati olnud o\u0303igus so\u0303na sekka o\u0308elda. Meie juhtkondade ja rahva probleem on see, et me oleme lasknud sel su\u0308ndida. Kui me u\u0308tleksime, et see meile ei sobi, siis kindlasti vaadataks need kokkulepped u\u0308le. Sest ko\u0303ik tahavad, et asjad laheneksid rahumeelselt, va\u0308hemalt praegu.\u201d"}, {"text_idx": "#000036", "text": "(:)kivisildnik: Ei ole u\u0308ksi u\u0308kski moolotov (aka selle asja taga on mustad jo\u0303ud)"}, {"text_idx": "#000041", "text": "Arnold Ru\u0308u\u0308tel: iseseisvuse taastamine oli otsustatud, ku\u0308simus oli lihtsalt, millal"}, {"text_idx": "#000042", "text": "President Arnold Ru\u0308u\u0308tel kommenteeris Telegramile, et KGB seotus ko\u0303ige sel ajal toimunuga on selge ning Gorbats\u030covi pu\u0308u\u0308dlused No\u0303ukogude Liitu reformida ja samal ajal selle lagunemist va\u0308ltida samuti, kuid Eestis ka\u0308ima lu\u0308katut ei olnud neil lo\u0303puks vo\u0303imalik enam peatada."}, {"text_idx": "#000043", "text": "Kasutasime 1988. aasta detsembris Ru\u0308u\u0308tlit intervjueerinud Viktor Siilatsi abi, kelle ma\u0308letamist mo\u0308o\u0308da ennustas Ru\u0308u\u0308tel tookord, et ta ei lo\u0303peta Kadriorus enne, kui Eestist saab iseseisev riik. \u201c88. aastal vo\u0303isin ma nii o\u0308elda ku\u0308ll. Tol ajal tuli selle eest vo\u0303idelda ja mind isegi a\u0308hvardati mitmeid kordi No\u0303ukogude kriminaalkoodeksi paragrahv 62 ja\u0308rgi karistamisega, mis ta\u0308hendas vangistust, asumisele saatmist vo\u0303i isegi surmanuhtlust. Seda tuletati mulle meelde to\u0303sisemate otsuste tegemise juures,\u201d u\u0308tles Ru\u0308u\u0308tel."}, {"text_idx": "#000044", "text": "Ru\u0308u\u0308tli so\u0303nul pole mingit kahtlust, et KGB roll oli tohutult suur kogu NL-i su\u0308steemis ja ta toimis ka siis edasi: \u201cJa\u0308lgiti igat sammu ja olen kindel, et ko\u0303ik, mis minu kabinetis ra\u0308a\u0308giti, oli kusagile salvestatud ja on ehk seda siiani.\u201d"}, {"text_idx": "#000045", "text": "Tol ajal U\u0308lemno\u0303ukogu presiidiumi esimehe toolil istunud mees meenutas, et ko\u0303ik algas juba varem, kuid to\u0303elise tormi tekitas 16. novembril 1988 vastu vo\u0303etud suvera\u0308a\u0308nsusdeklaratsioon, mis pani alguse seaduste so\u0303jale. \u201cRahvusvaheliselt on nii seda nimetatud, kui me vo\u0303tsime vastu sisuliselt ligi poolteist tuhat seadust, et kohandada Eesti o\u0303igusruumi ta\u0308napa\u0308evasemaks, na\u0308iteks praeguse Euroopa Liidu seadustega vastavaks,\u201d kommenteeris ta."}, {"text_idx": "#000047", "text": "\u201cSee ku\u0308simus oli omavahel kokku lepitud, et iseseisvus tuleb taastada. Sel ajal me ennustasime pa\u0308ris reaalselt, et samm-sammult muudame Eesti o\u0303igusruumi ja omavahel oli kokku lepitud, millised seadused koostame. Vo\u0303imupu\u0308ramiidi aluseks olgu rahvas ja selle peale ehitatakse omavalitsused. See oli vundament riigile ja riigi elu reformimisele. U\u0308tlesime oma taotlused juba 1989. aastal Moskvale va\u0308lja, et taastame oma iseseisvuse. Ku\u0308simus oli lihtsalt pa\u0308evas, millal see toimuma saab,\u201c jutustas president ja lisas lo\u0303petuseks: \u201cMoskva ei kavandanud ku\u0308ll mingil juhul No\u0303ukogude Liidu lagunemist, Putin on seda nimetanud 20. sajandi ko\u0303ige suuremaks geopoliitiliseks katastroofiks. Gorbats\u030cov tuli va\u0308lja ideega NSV Liidu reformimisest suvera\u0308a\u0308nsete vabariikide liiduks alles siis, kui perestroika oli sisuliselt la\u0308bi kukkunud.\u201c"}]